Andrew Mizzi,  segretarju ta’ waħda mill-akbar taqsimiet fil-General Workers’ Union ħabbar dalgħodu li se jkun qiegħed jispiċċa mill-kariga fl-aħħar tax-xahar. Is-Sur Mizzi kien ilu fil-kariga ta’ Segretarju tat-Taqsima Teknologija u Komunikazzjoni għal dawn l-aħħar 18-il sena. Mizzi kien parti mit-tim li ħadem biex Dr Cory Greenland jinħatar deputat segretarju ġenerali tal-unjin fl-aħħar ta’ Jannar li għadda wara r-riżenja ta’ Michael Parnis is-sena li għaddiet. Wara li tilef l-elezzjoni ma’ Josef Bugeja, illum deputat segretarju ġenerali tal-GWU, Greenland ħabbar li kien se jkun qiegħed jħalli l-GWU biex jiffoka fuq il-karriera professjonali tiegħu ta’ nutar. Fuq il-profil tiegħu ta’ Facebook dalgħodu, is-Sur Mizzi qal li issa hija uffiċjali li l-aħħar jum tiegħu fil-GWU se jkun it-30 ta’ April u li fl-1 ta’ Mejju se jkun qiegħed jibda avventura ġdida. Huwa fisser il-ħidma tiegħu fit-tmexxija ta’ waħda mill-akbar taqsimiet fil-unjin, bħala l-aqwa u l-agħar żminijiet fil-karriera tiegħu. Il-ġimgħa l-oħra rriżenja wkoll is-Segretarju tal-GWU Youths Christopher Cutajar fejn stqarr li tefa’ r-riżenja tiegħu wara erba’ snin u nofs ta’ ħidma volontarja f’din l-għaqda. Fil-messaġġ tiegħu huwa rringrazzja lil dawk li ħeġġewh jaħdem f’din l-għaqda fosthom lil Michael Parnis, Cory Greenland u lil Andrew Mizzi, tliet personaġġi li spiċċaw jew waslu biex jispiċċaw mill-GWU.